

**Fylkesmannen i Sør-Trøndelag**

Fylkesmannen er Kongens og Regjeringens representant i fylket og skal gjennom nærhet til befolkning og miljø, bidra til en effektiv gjennomføring av Stortingets og Regjeringens politikk samt være talerør overfor sentrale myndigheter. Fylkesmannen skal bidra til å samordne, forenkle og effektivisere den statlige virksomheten i fylket. Fylkesmannen må i denne forbindelse ha et nært samarbeid med andre statsetater, fylkeskommunen og kommunene for å stimulere til initiativ og innsats knyttet til fylkets utvikling. Embetet har ca. 160 ansatte og er pr. dato organisert i Justis- og beredskapsavdelingen, Kommunal- og samordningsstaben, Avdeling for landbruk og bygdeutvikling, Reindriftsavdelingen, Miljøvernavdelingen, Oppvekst- og utdanningsavdelingen, Sosial- og helseavdelingen, samt Fylkesmannens sekretariat og Administrasjonsstaben. Fylkesmannen i Sør-Trøndelag har kontorsted i Statens hus – E.C. Dahls g. 10 i Trondheim sentrum.

Ved Avdeling for landbruk og bygdeutvikling er det ledig en 100 % fast stilling som

**Fylkesskogmester**

Hovedarbeidsområdet for stillingen er forvaltnings- og utviklingsoppgaver knyttet til skogbrukets infrastruktur så som skogsveier, planverk, driftsteknikk og generelt økt aktivitet for økt verdiskaping i skogen.

En viktig del av arbeidet vil være tilskuddsforvaltning og annen saksbehandling relatert til det skogfaglige området.

Fylkesmannens hovedoppgave innen skogbruk er gjennom forvaltnings- og utviklingsoppgaver å være tilrettelegger og pådriver for næringsvirksomhet og økt verdiskaping knyttet til skogbruket innenfor vedtatt landbrukspolitikk og nasjonale oppdrag.

Personen vil inngå i et aktivt, kreativt og trivelig arbeidsmiljø med utstrakt tverrfaglig samarbeid regionalt og nasjonalt. Vi legger vekt på å ivareta og utvikle dialogen med og mellom næringsaktører, kommunal forvaltning, andre offentlige etater og private aktører, veilednings-apparatet i landbruket og andre naturlige samarbeidspartnere. Kjennskap til og erfaring i bruk av GIS, er en fordel. Bruk av analyser vektlegges som verktøy for målretta virkemiddelbruk.

Det tas forbehold om endring av arbeidsoppgaver og arbeidssted.

**Vi søker etter en person med :**

* høyere relevant utdanning fra høgskole eller universitet
* erfaring fra offentlig forvaltning
* godt og relevant nettverk
* erfaring fra prosjektrettet arbeid. Kjennskap til landbruket og skogbruk spesielt
* personlige egenskaper som samarbeidsevne, initiativ, evne til selvstendig arbeid og god norsk skriftlig og muntlig framstillingsevne

**Vi kan tilby:**

* et godt faglig og sosialt miljø, med gode muligheter for en variert arbeidsdag
* fleksibel arbeidstid og effektive kontorløsninger
* IA-bedrift som vil legge forholdene til rette for søkere med redusert funksjonsevne
* stillingen lønnes som fylkesskogmester SKO 0434, ltr. 55 – 65 (kr. 466 500 – 559 300), etter statens lønnsregulativ, avhengig av kompetanse og kvalifikasjoner
* medlemskap i Statens Pensjonskasse. Fra lønnen trekkes 2 % lovfestet pensjonsinnskudd

For at embetet i størst mulig grad skal gjenspeile mangfoldet i befolkningen, ser vi gjerne at personer med minoritetsbakgrunn søker. Fylkesmannen legger også vekt på å tilrettelegge arbeidsforholdene for personer med redusert funksjonsevne.

De første 6 md. regnes som prøvetid. Vil du vite mer om stillingen kan du ta kontakt med ass. landbruksdirektør Jan-Yngvar Kiel, tlf.: 73 19 92 56 / 918 13 201, epost jan.yngvar.kiel@fylkesmannen.no eller fylkesskogsjef Tor Morten Solem, tlf.: 73 19 92 83 / 907 44 718, epost : tor.morten.solem@fylkesmannen.no.

Vi foretrekker at du søker elektronisk. Se annonsen og søk på stillingen via [www.jobbnorge.no](http://www.jobbnorge.no), ID 110656. Alternativt sendes søknad til Fylkesmannen i Sør-Trøndelag, Postboks 4710 Sluppen, 7468 Trondheim.

**Søknadsfrist 6. mars 2015.**

Vi gjør oppmerksom på at søkerliste kan bli offentlig selv om søker ber om anonymitet jf. Offentleglova § 25 annet ledd.